### Beslutningstema

I denne sag skal det besluttes, om det af Tønder Forsyning A/S fremsendte nye regulativ for deres almene vandværker, kan godkendes.

### Historik

Tønder Forsyning A/S har den 29. september 2025 søgt om godkendelse af nyt regulativ for forsyningens almene vandværker (vandforsyning af Højer, Tønder, Løgumkloster og hovedparten af Rømø). Det er kommunen, der skal godkende regulativer for almene vandværker.

### Sagsfremstilling

Tønder Forsyning A/S ønsker, at det nye regulativ kan træde i kraft den 1. januar 2026. Der er i 2024 af brancheforeningerne Danva og Danske Vandværker udarbejdet et nyt standardregulativ. Det nye standardregulativ blev til med baggrund i klagenævnsafgørelser.

Ændringerne drejer sig specielt om tre emner:

1. Muligheder for lukning af forbrugers vandforsyning med i baggrund forureningstrusler
2. Udgifter til lukning af brandhaner og ledningsdimensionering ved brandhaner
3. Mulighed for placering af måler i målerbrønd i stedet for i bygning

Ad 1) punkt 8.1.8, 8.1.9 og 9.17 i regulativet: Vandværkerne kan fortsat lukke for vandet, hvis der er en ”konstateret og aktuel” fare for forurening, jf. 8.1.9 i regulativet. Det er op til vandværket at vurdere, om dette er tilfældet. Klagenævnsafgørelsen indebærer dog også, at ansvaret med tilsynet af installationer entydigt ligger hos kommunen.

Ad 2) punkt 7.1 i regulativet: Punktet handler om brandhaner, deres dimensionering, og hvem der har ansvaret. Nævnet finder her, at vandværket skal betale for nødvendige reduceringer af ledningsdimensionerne. Det må indregnes i taksterne. Der er ikke hjemmel i lovgivningen til at pålægge kommunen denne omkostning.

Kommunen kan ikke blive pålagt direkte at betale for at fjerne eller reparere defekte brandhaner. Dog er kommunen forpligtet til at reagere, hvis den modtager henvendelse fra vandværket om defekte eller ødelagte brandhaner, der udgør en fare for forsyningssikkerheden. I praksis må vandværket derfor gøre kommunen opmærksom på forholdene, hvorefter kommunen kan bede vandværket om at fjerne eller reparere brandhanen mod betaling.

Ad 3) punkt 9.3 i regulativet: Det er vandværket, der vurderer om det er nødvendigt at anbringe måler i målerbrønd i stedet for i bygning.

Se også bilag med "opdatering af foreningernes standardregulativ".

Som bilag er også vedlagt første udkast til nyt regulativ, hvor ændringer i forhold til det gældende er markeret, og den endelige udgave af nyt regulativ.

### Lovgrundlag

Vandforsyningslovens § 55 samt § 5 i Bekendtgørelse om anmeldelse og godkendelse af almene vandforsyningers regulativer og anlægs- og driftsbedrag m.v.

### Indstilling Direktøren for Teknik/Miljø, Service & Beskæftigelse indstiller,

at udkastet til nyt regulativ godkendes, og

at indstillingen videresendes til Økonomiudvalget og Kommunalbestyrelsen.

### Beslutning

Indstillingen anbefales.